Decizia luată de Edi Iordănescu, după ce FRF i-a propus un nou contract
Edward Iordănescu (45 de ani), selecționerul naționalei României, a reușit să califice prima reprezentativă la EURO 2024.
După ce și-a îndeplinit obiectivul, selecționerul a fost chemat la negocieri de cei de la Federația Română de Fotbal, care ar vrea să-i propună un nou contract, valabil pentru următorii patru ani.
Iordănescu, al cărui contract expiră la finalul lunii iunie, adică după EURO 2024, ar vrea o înțelegere valabilă doar pentru următorii doi ani, mai ales că acesta își dorește să antreneze din nou o echipă de club, anunță GSP.ro.
Edward Iordănescu, în negocieri cu FRF
Dacă va semna un contract valabil pentru doi ani, asta înseamnă că Iordănescu Jr va fi selecționerul României și în campania de calificare la Campionatul Mondial din 2026. FRF l-ar vrea și pentru EURO 2028.
Rămâne de văzut ce decizie va lua selecționerul, care a strâns până acum 20 de meciuri pe banca echipei naționale (nouă victorii, șase egaluri și cinci înfrângeri).
România a reușit surpriza în campania de calificare la EURO 2024 și s-a clasat pe primul loc la finalul celor zece meciuri, peste favorita grupei, Elveția. Mai mult, "tricolorii" nu au avut nicio înfrângere în preliminarii!
Grupa României la EURO 2024
România a fost repartizată în Grupa E la EURO 2024, alături de Belgia, Slovacia şi câştigătoarea play-off-ului B, potrivit tragerii la sorţi care a avut loc la Hamburg.
Ultima componentă a grupei României la EURO 2024, care va fi găzduit de Germania între 14 iunie şi 14 iulie, va fi decisă dintre câştigătoarele semifinalelor Bosnia-Herţegovina - Ucraina şi Israel - Islanda.
România va fi pentru a şasea oară la turneul final al Campionatului European, după ediţiile din 1984, 1996, 2000, 2008 şi 2016, cea mai bună performanţă reuşind-o în 2000 (sferturi de finală).
Urmăriți SPORT.RO și pe Google News